
Ondskapen er lite bemerkelsesverdig og alltid menneskelig og deler vår seng og spiser ved vårt bord.

W. H. Auden

Et notat fra forfatteren

Som barn trodde jeg aldri at noen ville tro på det jeg hadde å si, så da boken min gikk rett inn på førsteplass på bestselgerlistene for innbundne bøker, og alle snakket om hvor modig jeg var som fortalte historien min, var det vanskelig å ta inn over seg. I det ene øyeblikket var jeg fra meg av begeistring, og i det neste var jeg redd for hva som kunne skje nå som jeg hadde sluppet ånden ut av flasken.

I utgangspunktet ønsket jeg å skrive boken fordi jeg visste hvor mye hjelp jeg hadde fått av å lese A Child Called It av Dave Pelzer. Jeg tenkte at hvis bare ett eneste mishandlet barn leste historien min og følte seg inspirert nok til å si fra og få slutt på smertene i sitt eget liv, ville det være verdt det.

Hver gang forlaget ringte og sa at de skulle trykke flere eksemplarer for å dekke etterspørselen, så jeg for meg hvor mange flere som ville lese den og kanskje innse at det også var mulig for dem å stå imot plageåndene og ta tilbake kontrollen over livet sitt.

Selve skriveprosessen var vanskelig fordi den vekket til live noen minner og følelser som jeg hadde forsøkt å glemme. Men nå som jeg har sagt høyt til hele verden alt det jeg ble tvunget til å holde hemmelig, er det som om en tung bør har lettet fra skuldrene mine.

Uansett hvor hardt jeg forsøkte å fortrenge minnene i årenes løp, var de alltid der. Jeg kunne avlede meg selv med husarbeid, en flaske vin eller en pakke røyk, men det fikk ikke smerten til å forsvinne i mer enn noen timer. Da jeg konfronterte minnene og fortalte hele historien, var det som å åpne gardinene og vinduene på en solskinnsdag og slippe lys og frisk bris inn i et mørkt rom med innestengt, giftig luft.

En av mine største bekymringer var hvordan barna mine ville reagere på boken. De er begge fortsatt unge, og selv om de visste at det hadde skjedd noe fælt i barndommen min, kjente de ikke til detaljene. Jeg har fortalt dem at boken inneholder stoff som kan virke opprørende, og at jeg helst ikke vil at de skal lese den før de blir eldre, og så langt har de klart å motstå fristelsen – tror jeg. Begeistringen over å høre moren snakke på radio og se boken i hyllene i supermarkedet og på W H Smith har visst mer enn kompensert for eventuelle bekymringer.

Det som er vanskelig for dem er at de ikke får lov til å fortelle vennene sine om det. Dette var spesielt tøft da boken lå på toppen av bestselgerlistene og de lengtet etter å fortelle om det spennende som foregikk i den lille familien vår. Men de vet altfor godt hvor farlig det kan være å avsløre min sanne identitet, og at familien min skal oppdage hvor jeg befinner meg. De så hva som skjedde med meg sist gang brødrene mine fant meg, og de vil ikke risikere at det skjer igjen. De forteller meg hele tiden hvor stolte de er av meg. Jeg håper bare de skjønner hvor stolt jeg er av dem også.

Mannen min måtte også omstille seg fra å være den eneste arbeidstakeren i familien til å være mye hjemme for å passe jentene mens jeg var på forlagsmøter og ga intervjuer, men det har også kommet ham til gode. Tilfredsstillelsen jeg fikk av suksessen med boken, gjorde meg mye lettere å leve sammen med (selv om jeg fortsatt kan være litt av et mareritt for ham noen dager!). Vi har også kunnet betale ned en del av gjelden vi hadde opparbeidet oss, og vi har fått et bedre liv materielt sett.

Ingen av oss trodde at boken skulle bli en stor suksess, men det er overraskende hvor raskt vi begge ble vant til å ha en bok øverst på bestselgerlistene, og hvor skuffet vi ble da den ble slått ned til andre eller tredje plass!

Bestselgerlistene er fulle av historier om overgrep i barndommen, og det har vært mange artikler i pressen som spekulerer i hvorfor så mange ønsker å lese om et så vanskelig tema. Jeg tror ikke det er overgrepene de vil høre om, men det at noen av de utsatte barna klarer å overleve og få det bra til slutt. De vil sjokkeres i begynnelsen av boken, gråte i midten og juble på slutten.

Jeg mistenker at leserne av bøker som Den lille fangen kan deles inn i to kategorier. Den ene er de som kommer fra stabile, lykkelige hjem, som ikke kan forstå hvordan noen kan misbruke et barn, og som ønsker å finne ut mer om en verden de knapt kan forestille seg. Den andre er de som har opplevd noe lignende selv, og som finner trøst i å oppdage at de ikke er alene i verden. De blir inspirert av å finne ut at det ikke bare er mulig å leve lykkelige og normale liv, men at man faktisk kan snu all elendigheten til noe positivt.

Jeg har en fryktelig følelse av at det finnes flere i den andre kategorien enn noen egentlig vil innrømme, og så lenge det ligger et slør av hemmelighold over temaet og det anses som tabu å snakke om, vil vi aldri få vite det fulle omfanget av problemet. Men med populariteten til disse bøkene, har vi i det minste begynt å åpne gardinene og slippe litt lys inn i disse mørke og stygge krokene.

Hvis ikke alle forstår hva som foregår i familier som den jeg kommer fra, kan vi heller ikke håpe på å gjøre ting bedre.

Prolog

Når folk snakker om ondskap, tenker de som regel på massemordere som den fiktive Hannibal Lecter eller diktatorer som Adolf Hitler, men de fleste av oss møter ondskapen i det mer hverdagslige. Det er mobberne i skolegården og de sadistiske lærerne som gjør ofrenes hverdag til et mareritt, de uvennlige pleierne på aldershjemmet eller de voldelige tyvene som invaderer livet til eldre og syke. Møtene med en slik ondskap er vanligvis forbigående eller noe vi hører om fra andre, men det blir ikke mindre skremmende av den grunn.

Dette er den sanne historien om en fire år gammel jente som falt i hendene på en mann som nådeløst utførte onde handlinger hver eneste dag. Hun forble i hans makt i sytten år, helt til hun til slutt klarte å rømme og snu situasjonen. Det er en historie om grusomheter og overgrep i et nesten ufattelig omfang, men også om et enormt mot som førte til at plageånden hennes ble arrestert, stilt for retten og fengslet.

De fleste av oss hører vanligvis ikke om barn som Jane før vi leser om dødsfallet i avisene, og da undrer vi oss alle over hvordan slike ting kan foregå rett foran nesen på oss og på alle sosialarbeiderne som skulle vært der for å hjelpe. Vi prøver å forestille oss hva som kan ha gått galt, men det klarer vi ikke, for disse barna lever i en verden som er umulig å forestille seg for alle som ikke har opplevd den. Dette er historien til en som overlevde, og vi bør alle lytte til det hun har å fortelle oss.

Jane Elliotts historie er til tider nesten uutholdelig å lese, men den må fortelles fordi de som begår slike forbrytelser, er avhengige av at ofrene tier. Hvis folk snakker åpent om det som skjer bak lukkede dører, blir det vanskeligere å påføre ondskap i samme skala som det som skjedde med Jane. Plageånder kan bare holde på når andre mennesker er for redde, skamfulle eller flaue til å snakke om det de blir utsatt for. Ved å fortelle sin historie gjør Jane det litt vanskeligere for ondskapen å blomstre i fremtiden.

Navnene på personene er endret for å beskytte Janes identitet og identiteten til dem som hjalp henne i kampen for rettferdighet.

Innledning

Jeg ble ført tilbake til rettssalen av en eldre dame som var kontaktperson for ofre. Frem til da hadde de vært nøye med å ta meg inn og ut av en annen dør enn Richard, stefaren min. De gangene de ikke gjorde det, sørget de uansett for at vi ikke møttes, noe som fikk meg til å føle meg tryggere. Jeg hadde likevel skjult meg bak håret mitt for å unngå å se ham og huske ansiktet hans for tydelig. Da jeg kom inn igjen gjennom døra med bøyd hode, så jeg et par sko rett foran meg som sperret veien. Jeg så opp, rett inn i et ansikt som gjorde meg kvalm av frykt. De lyse, slangeaktige øynene og det røde håret var som før, selv om han så litt kraftigere ut enn jeg husket ham.

«Få meg ut herfra», hveste jeg med sammenbitte tenner. Jeg følte at øynene hans boret seg inn i mine, og at tankene hans var på vei inn i hodet mitt igjen. «Få meg ut, få meg ut.» «Ro deg ned, for Guds skyld», sa damen, irritert over et slikt følelsesutbrudd. «Kom inn hit.»

Hun førte meg inn i et rom med en glassdør utenfor rettssalen. Han fulgte etter oss, men kom ikke inn. Han sto utenfor glasset og bare stirret uttrykksløst på meg.

«Hent politiet!» skrek jeg. «Hent politiet!»

«Ikke vær dum, kjære deg.» Nå begynte hun å miste tålmodigheten. «Hvem er det du er redd for? Er det ham?» Hun gestikulerte mot den ubevegelige skikkelsen med de livløse, stirrende øynene på den andre siden av glasset.

«Hent noen!» skrek jeg, og hun innså at hun ikke klarte å roe meg ned. Hun gikk mot døra. «Ikke gå fra meg!» skrek jeg og så plutselig for meg ham og meg alene i rommet. Kvinnen begynte å få panikk da hun skjønte at hun ikke visste hvordan hun skulle håndtere situasjonen.

I samme øyeblikk ankom Marie og en annen politibetjent. De fant meg stående i hjørnet av rommet med ansiktet gjemt mot veggen som et barn i skammekroken, og kom meg til unnsetning. De ble rasende på alle og fikk meg i sikkerhet.

«Han kommer til å drepe meg», stønnet jeg da Marie la armen rundt meg. «Jeg er ferdig.»

«Nei, det gjør han ikke, Jane», beroliget hun meg. «Han kan ikke gjøre noe nå. Du klarer deg fint. Det er nesten over.»

